khistorydata/jeongjo-sjw-relations huggingface dataset:
정조 21년
以黃海監司李義駿啓本黃州牧殺獄罪人金應白獄案査實馳啓事判付內啓下刑曹爲旀除却許多說話明情于單辭此獄之謂也婦雖不可爲證於舅舅犯之獄辭連是在婦也先斃兺不喩干證三人一亦物故其在兩造師聽之義以彼證未具之案一直如式同推是隱則正犯應白不斃於杖下必斃於獄中不必殺而使之死一也有非欽恤之政且以趙賢彩金右三干證兩囚招觀之無論鎌與椎兇身之當其下手也賢彩等俱不目擊光景其所援以爲證者不過是追聞二字其時干證只是賢彩輩則賢彩輩之追聞卽必苦主輩不公之說此何足爲證左乎且況應白婦之坐在其矣門前云云亦安知非先卽徑歸乎一獄之三人死正犯之年七十都不足輕重於獄理惟是單辭不可成獄是置非曰應白之十分冤枉明知究覈之證絶而難於遽然酌決循例啓下使之依前仍推其可曰寧失不經應白酌處事分付道臣爲良如敎
정조 21년
以黃海監司李義駿啓本鳳山郡殺獄罪人李儀國更加訊推期於得情事判付內啓下刑曹爲旀翁壻爭死莫云獄老而生奸死生之於好趨惡避卽常情之所同然爲壻之情雖切比諸己身孰緊孰歇然而捨翁自當如就樂地豈可以意逆志歸之於奸謀有乖古人見欺於圉人之義兺不喩況旀死者死於酗欲死之餘殺與死間其死也亦頗不分明三復査案可謂疑半信半由前而換定元犯則由後而殺與死難辨若此如彼一竝都置之使七十老人得免驚褫魄而奄忽使四代獨子倖活而有子生女則屈法之弊小活人之效大此而持疑其可曰朝廷有造化之權也哉李儀國卽其道內地方定配竝其妻押付韓就江段晩時白活之罪加刑一次同配一處爲良如敎
정조 21년
掌令韓永逵啓曰請寢李汝節定配之命更令王府嚴覈取服施以當律措辭見上答曰不允
정조 21년
丁巳閏六月二十三日卯時上御誠正閣諸承旨持公事入侍時行左承旨洪義榮行右承旨李集斗左副承旨李肇源右副承旨李海愚同副承旨睦萬中記事官柳遠鳴假注書洪奭周記事官金珍恪記注官金良倜檢校待敎沈象奎以次進伏訖命讀奏公事肇源讀奏吏房公事忠淸監司韓用和狀啓報恩縣監宋益鼎到任事萬中讀奏戶房公事平安監司朴宗甲啓本肅川府反庫事集斗讀奏兵房公事平安兵使任嵂狀啓碧團僉使李尙謙到防事義榮讀奏刑房公事咸鏡監司李鼎運啓本罪人尹朔不里等吉州等官到配事罪人金成九放送事命書判付海愚以無公事先退命吏房外諸承旨竝先退命書榻敎曰下直守令入侍遠鳴承命出與義興縣監李鎭熙偕入進伏上曰守令進前鎭熙進奏職姓名上曰爾在何處鎭熙曰居在全州矣上曰爾於故相李尙眞爲何親屬鎭熙曰爲從玄孫矣上曰故相直派果能世傳冠冕而其中通顯者爲誰鎭熙曰五代孫李容萬曾爲監役矣上曰故相之孫及曾孫亦有立朝者而祀孫爲誰鎭熙曰蔭仕者亦多而故獻納李宇夏是其長孫也上曰嶺南聞方惜乾鋤後之旱民事關心下去努力必須善做也本邑雨暘已有入聞者乎鎭熙曰未及詳聞而大抵有旱災云矣命宣諭後除七事仍命鎭熙先退敎象奎曰左傳今可開印云乎象奎曰首卷外已皆畢役而諸卷印出之間首卷足可訖工云矣上曰杜律旣已了役當爲先印矣象奎曰五經百選今日當爲畢準自明日使當初校正文臣更準一番似好矣上曰唯仍命退諸臣以次退出
정조 21년
丁巳閏六月二十三日辰時上御熙政堂右副承旨同副承旨入侍時右副承旨李海愚同副承旨睦萬中假注書洪奭周記事官金珍恪記注官金良倜以次進伏訖上敎賤臣曰爾往內閣與抄啓文臣申絢同校冊子也賤臣承命出仍命退承史以次退出
정조 21년
行都承旨徐邁修坐行左承旨洪義榮坐行右承旨李集斗坐直左副承旨李肇源坐右副承旨李海愚坐直同副承旨睦萬中坐注書柳遠鳴仕一員未差假注書洪奭周仕直事變假注書許鐫仕
정조 21년
洪義榮啓曰行大司憲宋煥箕在外執義尹悌東掌令韓永逵持平金光遇李明孚牌招啓辭未下掌令鄭㝡成傳旨未下監察茶時之意敢啓傳曰知道
정조 21년
以應敎李明淵牌不進罷職傳旨傳于李肇源曰供語混圇渠豈得已哉苟非然者處分豈止彼其間任他亦有意在焉仍不擧論何時可出場應敎李明淵以違牌之罪特補洪原使之當日辭朝時縣監遞付京職
정조 21년
吏曹洪原縣監單李明淵
정조 21년
傳于李肇源曰洪原縣監入侍
정조 21년
以校理林漢浩牌不進罷職傳旨傳于徐邁修曰只推更爲牌招
정조 21년
徐邁修以弘文館言啓曰新除授修撰李之聃時在忠淸道忠州地經筵入番事緊請斯速乘馹上來事下諭傳曰依啓
정조 21년
徐邁修以弘文館言啓曰副應敎李翊模副校理洪秀晩修撰韓用鐸副修撰李貞運連呈辭單不爲行公竝卽牌招察任何如傳曰學士雖重何可三徵七辟乎似此玉堂但當從速區處請牌過矣草記還給呈辭捧入可也
정조 21년
副應敎李翊模副校理洪秀晩修撰韓用鐸副修撰李貞運初度呈辭踏啓字
정조 21년
徐邁修以弘文館言啓曰校理林漢浩旣有只推之命卽爲牌招察任何如傳曰允
정조 21년
李肇源以吏曹言啓曰今此宗廟永寧殿秋享大祭執事中時無職名人員令該曹口傳付軍職何如傳曰允
정조 21년
洪義榮以義禁府言啓曰咸鏡道北靑府定配罪人鄭取善放送事承傳啓下矣鄭取善放送事分付該道道臣之意敢啓傳曰知道
정조 21년
安春君疏曰伏以臣一病三載起歇無常症甚危凜已作癃疾之類不生不滅徒蒙天地之盛渥涓埃蔑效職分且虧惶隕悚蹙若墜淵谷不意今者宗廟秋享初獻官預差及於賤臣誓戒隔夜而顧臣病狀兼以暑癨一倍添劇昏不省事萬無强力進參之望玆敢疾聲呼籲於宸嚴之下伏乞聖明亟命改差享官之任仍治臣瀆撓之罪以安私分千萬幸甚臣無任云云答曰省疏具悉疏辭許令該曹付標
정조 21년
刑曹判書權疏曰伏以臣見差永寧殿秋享大祭亞獻官今夜當受誓戒矣第臣於十數日前中暑滯膈始泄終痢症甚苦重方廢食服藥多般療治而姑未得顯效矣病旣不潔身亦難强莫重淸齋之列萬無趨進之勢玆敢疾聲仰籲伏乞亟命攸司劃卽變通焉臣無任云云答曰省疏具悉疏辭許令該曹付標
정조 21년
丁巳閏六月二十四日卯時上御誠正閣諸承旨持公事入侍時行都承旨徐邁修行左承旨洪義榮行右承旨李集斗左副承旨李肇源右副承旨李海愚同副承旨睦萬中記事官柳遠鳴假注書洪奭周記注官金良倜記事官金履永檢校待敎沈象奎以次進伏訖命讀奏公事肇源曰吏房無公事矣萬中讀奏戶房公事全羅監司李得臣啓本金溝縣反庫事義榮讀奏刑房公事全羅監司李得臣啓本罪人嚴老味康津縣到配事邁修集斗海愚以無公事先退上曰守令入侍出榻敎遠鳴承命出與延安府使沈厚之偕入進伏命進前厚之進奏職姓名上曰與二提學爲幾寸親厚之曰爲十二寸矣上曰爾自嶺邑上來南中近日雨暘如何厚之曰臣以十八日踰嶺而其前尙未得雨矣上曰嶺南農形大抵何如耶厚之曰今年雨澤初甚均適故兩麥大登而禾穀亦善爲移秧近因暵旱望雨如渴若趁今月內得一霈則亦可免歉矣上曰昨年年事左右道孰優而昨年之與再昨又孰爲勝厚之曰昨年比再昨大勝而左右道一齊豐登矣上曰以沿路所見畿湖年事何如耶厚之曰畿湖則雨澤旣洽到處善成而但木花不登矣上曰咸安弊瘼何如厚之曰前以還穀之太多不無弊端中間自朝家區處減數之後別無他瘼矣上曰還戶幾何厚之曰一邑元戶爲五千餘而幾皆受還矣上曰本邑民俗得無木强頑悍之弊而還穀亦不至拒納乎厚之曰班戶旣多或有難治之端而還穀旣減之後亦少拒納之弊矣上曰吏鄕亦無爲弊之事乎厚之曰吏不過三十名故亦無弊端之可言矣上曰咸安去京幾里水土若何厚之曰距京八百八十里而去海甚近故水土不好矣上曰何日辭朝厚之曰卽當下直矣命厚之先退敎象奎曰左傳如未訖工杜律當爲先印須從近始役五倫行實序亦令二直提學速爲完篇趁今月成書以爲裝䌙入啓之地也又敎曰五經百選旣皆畢準而嶺南營吏何當下送耶象奎曰今日內可以畢準而錯誤處釐正及頭註書寫又當爲二三日過此則可以下送矣上曰渠輩賞賜果皆領受耶象奎曰擧皆惶感無地至於手戰不能操筆矣上曰渠輩榮耀可謂自有營吏以來初有矣仍命退諸臣以次退出
정조 21년
丁巳閏六月二十四日辰時上御重熙堂左副承旨入侍時左副承旨李肇源記事官柳遠鳴記事官金景煥金履永以次進伏訖命書傳敎曰抄啓文臣鄭取善聞其病勢甚劇定配特爲放送事分付肇源曰臣於今番海西歸路行到信川地則信川安岳載寧文化四邑民人十百爲群遮道號訴故問其委折渠等以爲信川郡有蘆田一坪境接四邑而自是帳內元付之地曾爲許多民人互相賣買資生之土者殆至數百年之久矣今自議政府誤認以帳外無主之地打量定稅纔經筵稟屬之政府從今衆民失業無以資活勢將荷擔有此切骨之冤願達黈纊之下俾得安堵依前作業以爲保存聊生之地云臣雖未詳顚末之如何而所見民情旣甚矜憐亦係隱瘼故敢此仰達下詢大臣處之如何上曰民弊旣云若此則不可任其爲弊令廟堂關問該道決處後草記可也出擧條命退承史以次退出
정조 21년
丁巳閏六月二十四日未時上御重熙堂洪原縣監入侍時左副承旨李肇源記事官柳遠鳴記事官金景煥金履永洪原縣監李明淵以次進伏訖上敎明淵曰爾可謂再生之人也春間之疏以何意而爲之也明淵曰天奪其魄矣上曰守令之未及下直者幾人注書出去知入可也賤臣承命出問回奏曰延安府使未及下直矣敎明淵曰宣諭七事除之爾其下去善爲之也命明淵先退仍命退承史以次退出
정조 21년
行都承旨徐邁修坐行左承旨洪義榮坐直行右承旨李集斗坐左副承旨李肇源坐右副承旨李海愚坐同副承旨睦萬中坐直注書柳遠鳴仕直一員未差假注書洪奭周仕事變假注書許鐫仕
정조 21년
藥房提調金文淳副提調李集斗啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 21년
李集斗啓曰備邊司郞廳來言今日賓廳日次而無時急稟定事不待來會云矣敢啓傳曰知道
정조 21년
傳于徐邁修曰諸承旨持公事入侍
정조 21년
洪義榮啓曰行大司憲宋煥箕在外執義尹悌東掌令韓永逵持平金光遇李明孚牌不進掌令鄭最成傳旨未下監察茶時之意敢啓傳曰知道
정조 21년
以司謁張光益手本別監文禧福以邸役上納事恣意出入於公廨之狀萬萬無據爲先除下事判付內文禧福段爲先除名爲有矣雖以該寺郞官言之近來掖隷作弊之弊嚴禁何如且況徵索詰難於司僕云則入直郞官不卽報于堂上草記極爲駭然當該郞官當分輕重嚴處各令該司査問草記此後名以掖隷現影於各司不卽捉置草記則雖都相猶難辭其責況堂上以下乎以此意嚴飭各司
정조 21년
睦萬中以宣惠廳言啓曰以司謁張光益手本別監文禧福以邸役上納事恣意出入於公廨之狀萬萬無據爲先除下事判付內文禧福段爲先除名爲有矣雖以該寺郞官言之近來掖隷作弊之弊嚴禁何如且況徵索詰難於司僕云則入直郞官不卽報于堂上草記極爲駭然當該郞官當分輕重嚴處各令該司査問草記此後名以掖隷現影於各司不卽捉置草記則雖都相猶難辭其責況堂上以下乎以此意嚴飭各司事命下矣卽爲査問於各廳則嶺南郞廳李素以上納之遲滯捉來各邑邸人則別監文禧福以興海主人來待而渠旣白衣混入故初不知別監與否矣及其懲治之際始自言方帶別監云故不爲笞治卽爲放送而此外掖隷輩別無來本廳作弊之事云此後如有入來作弊之端卽爲執捉來報事申飭之意敢啓傳曰知道掖隷院隷之對答於邸役者例皆直爲推治則豈可以別監分揀乎事實與該署手本稍異郞官雖不處分此後此輩若或投足於近處則先從此郞官嚴處可也
정조 21년
李集斗以司僕寺一二提調意啓曰以司謁張光益手本別監文禧福以邸役上納事恣意出入於公廨之狀萬萬無據爲先除下事判付內文禧福段爲先除名爲有矣雖以該寺郞官言之近來掖隷作弊之弊嚴禁何如且況懲索詰難於司僕云則入直郞官不卽報于堂上草記極爲駭然當該郞官當分輕重嚴處各令該司査問草記此後名以掖隷現影於各司不卽捉置草記則雖都相猶難辭其責況堂上以下乎以此意嚴飭各司事命下矣本寺應問員役等一竝捉致嚴加査問則書吏金錫禧門直朴興金等所告內今月二十三日申後別監文禧福謂欲見馬籍色執吏將爲入門門直拒而不納之際主簿李學彬以入直郞廳望見其狀捉入門直責以掖隷之出入公廨飭禁截嚴則雖未及入門何可使之接跡於官門近處乎仍爲嚴飭門直其時事狀衆目皆覩何敢欺隱云矣入直郞官之治罪門直乃在文禧福欲入未入之際則此與慢不致察任其出入有異而徵索詰難之說旣出於手本臣等之未卽草記惶恐竢勘該主簿李學彬所當請以嚴勘而旣有當分輕重嚴處之命爲先査問以入之意敢啓傳曰然則分揀可也
정조 21년
行左承旨洪義榮同副承旨睦萬中等疏曰臣等卽伏見正言李寅采到院疏本則以向來湖儒疏事有所敷陳而措辭遣語多涉禁令故不敢遽然捧入矣俄又侵斥喉院至以壅蔽爲言臣等誠不勝慙悚之至原疏涉禁雖不得登徹而臣等旣見斥於言地顧何敢一刻晏然於職次乎玆敢聯陳短章徑出禁扃伏乞亟遞臣等職名仍治瀆擾之罪以謝人言以安私分焉答曰省疏具悉卿等勿辭行公
정조 21년
傳于睦萬中曰諸承旨批下牌招入直
정조 21년
丁巳閏六月二十五日卯時上御誠正閣諸承旨指公事入侍守令同爲入侍時行都承旨徐邁修行左承旨洪義榮行右承旨李集斗左副承旨李肇源右副承旨李海愚同副承旨睦萬中記事官柳遠鳴假注書洪奭周記事官金景煥金履永檢校待敎沈象奎瑞興府使林性運以次進伏訖命讀奏公事肇源曰吏房無公事矣萬中讀奏戶房公事江原監司徐有防狀啓渰嚂燒死人等處恤典題給事義榮讀奏刑房公事江原監司徐有防啓本罪人任昌仁平海郡到配事時囚罪人等同推開錄事邁修集斗海愚以無公事先退命各書判付訖義榮萬中先退命守令進前性運進奏職姓名上曰曾經幾處守令性運曰甲辰冬除和順縣監己酉移交河壬子除蔚山換豐德甲寅除南平凡五處矣上曰在南平幾年性運曰恰爲四年矣上曰南平之與和順邑之大小治之難易果何如耶性運曰南平大於和順故治亦較難矣上曰甲寅年事果何如而昨再昨兩年農形又孰爲優性運曰甲寅年則可謂慘歉而猶勝沿海之邑乙卯丙辰俱獲豐登而兩年年事大抵相等矣上曰今年則又何如而卄日之雨能爲周足乎性運曰以今所見可謂善成而雨澤所得多少不均頗有穴農之慮矣臣到巡營遇卄日之雨而驟注之餘優得二鋤矣上曰得聞嶺邑之報乎湖南之望雨比嶺南何如性運曰湖南則有水根處不待雨而亦爲善成高燥處雖多惜乾而大抵比嶺差勝矣上曰湖南一道本多還弊而小民受困專在盡分一條南平則盡分穀爲幾何性運曰本邑還穀別無他弊而請得加分外亦無盡分名色矣上曰必是異於沿邑之故無此弊矣又敎曰爾年幾何而何年始爲作宰乎性運曰今年三十三歲而二十始爲守令矣上曰可謂太早矣爾是侍下乎性運曰有老母矣上曰爾父若在年今爲幾性運曰當爲七十六歲矣上曰爾能應擧乎性運曰間間赴科而擧業全然空疎矣上曰二十作宰奚暇能治文字爾做賦表各幾何首性運曰表只三十首賦亦不過四五十矣仍命退諸臣以次退出
정조 21년
丁巳閏六月二十五日辰時上御重熙堂都承旨入侍時行都承旨徐邁修記事官柳遠鳴記事官金景煥奎履永以次進伏訖上曰卿自海西歸後可謂許久閑暇矣卿從仕蔭路時新靈小邑也而亦未免罷黜矣今番按藩頗有稱譽之聲能無取侮之事誠非始料所及矣邁修曰臣才具不逮初不能爲方伯之事至今惶愧矣邁修曰臣竊有耿耿之愚忱敢此仰達矣臣於年前待罪玉署時敢陳一疏仰勉聖躬之保嗇而伏承優批又於翌日召對下敎以疏語陳腐之中亦有憂愛之意過侈嘉奬臣至今莊誦不勝感祝近叨海藩數年逖違之餘屢次登筵終不敢仰瞻天顔矣向於皇壇陪從時始一仰瞻則龍髥幾乎半白中間日月不過二年矣區區下情不覺自驚聖人之血氣雖或有時而衰竊伏念殿下春秋尙未至於衰白之時而衰白若此此專由於萬機獨勞之致莫非群下不能率職之罪而亦有欠於大聖人保嗇之方矣向以故右相議諡事徹夜酬應固知出於優禮之聖念而雖至翌朝擧行可以及時而何乃酬應之如是太勞耶且於月前親閱諸道獄案殆至於百餘度之浩繁而收殺於數三日之間不自爲疲之聖意臣等固欽仰攢頌之不暇而亦豈不萬萬憂悶乎當今百千萬事都係於殿下一身聖體康寧然後上可以供殿宮悅豫之道下可以爲元子身敎之方而殿下何不念及於此耶文王之日昃不遑周公之坐而待朝自是古聖人傳來心法則臣之此言雖近於婦寺之忠而衷情自切不能不罄陳伏願自今凡於政令之間擇其緩急之分深思保嗇之道焉上曰言則好矣予於近年以來精力損減凡於酬應比前稍倦而鬚髮尤爲早白矣邁修曰向來李書九事果甚駭然矣若其問議難安之端惟當恭俟朝家之體諒而初不欲行公者豈不萬萬乖當乎臣未詳其時筵話而第伏聞辭敎亦不無過中矣上曰誰謂過也予則猶以爲不及矣旣行公於備堂欲自劃於有司者此果成說乎如不欲行公則何不於備堂之任決其去就也今日朝廷若有眞箇辭爵祿之人則予當嘉奬之不暇而所謂辭爵者亦宜謹守公格進退有據不敢爲法外之處義而近來嫌避太過虛僞成習未得旣得心跡判殊此亦俗弊之一端故予之前後申申者只在於明矯俗之義而初未有一字嚴敎矣至於二提學之疏出而卿等亦必認以爲予有過中之敎而此則似於本事之外自有不可不言之端豈必因此事而如是陳疏乎邁修曰臣則初未能詳知矣上曰李明淵事昨日區處可謂善爲乎邁修曰渠在不生不滅之中今此特補在渠實爲再造之恩矣上曰昨日召見初則以天奪其魄爲對而其所奏對全不成說尙在如夢未覺之中矣今番事在渠庶或爲他山之石而觀其爲人則防範不嚴搖漾未定雖於此後不能無可憂之端矣邁修曰渠以薄有文譽故自謂每事渠獨知之必欲上人而後已設或有一二事粗解處安得每事渠自盡知乎臣亦切姻間而心切痛之故昨日肅命時遙見而初不相關矣上曰渠當自別於此義理而猶不知此予則雖不必惡渠而其於朝廷之衆議何非謂棄其所學從吾所好堯舜率天下以仁而民從之且率性之謂道修道之謂敎敎者卽禮樂刑政之謂也若不率循則不可但以禮樂導之亦當以刑政齊之矣邁修曰此人必爲害於世道者矣命退承史以次退出
정조 21년
行都承旨徐邁修坐行左承旨洪義榮坐行右承旨李集斗坐左副承旨李肇源坐直右副承旨李海愚坐直同副承旨睦萬中坐注書柳遠鳴仕一員未差假注書洪奭周仕直事變假注書許鐫仕
정조 21년
洪義榮啓曰行大司憲宋煥箕在外執義尹悌東掌令鄭㝡成韓永逵持平金光遇李明孚傳旨未下監察茶時之意敢啓傳曰知道
정조 21년
傳于李肇源曰承旨房仍
정조 21년
以正言李寅采牌不進罷職傳旨傳于洪義榮曰只推
정조 21년
以忠淸監司韓用和狀啓沔川郡守尹寅國卽臣姨弟法當相避令該曹照例稟處事傳于李肇源曰令該曹口傳差代待下批使之一兩日內辭朝
정조 21년
吏曹口傳政事以朴趾源爲沔川郡守
정조 21년
李集斗以御營廳言啓曰本廳來七月八月兩朔應立右部左司屬忠淸左道五哨軍兵五百十七名今已逢點整齊矣七月初一日與前司軍兵替代立番後舊軍放送之意敢啓傳曰知道
정조 21년
李集斗以御營廳言啓曰本廳來九月十月兩朔應立右部中司屬五哨軍兵八月二十五日京中逢點九月初一日與左司軍兵當爲替代立番而依定奪每哨以一百名磨鍊後其餘一百三十五名竝資保收布上送事本道監兵使處措辭知會之意敢啓傳曰知道
정조 21년
李海愚以禁衛營言啓曰本營哨官具命益受由過限依例汰去之意敢啓傳曰知道
정조 21년
丁巳閏六月二十六日辰時上御便殿右副承旨入侍時右副承旨李海愚假注書洪奭周記事官金景煥金履永以次進伏訖上曰上番翰林所校朱書何日可畢云乎履永曰明日可畢云矣仍命退承史以次退出
정조 21년
丁巳閏六月二十六日初更上御重熙堂坐直承旨入侍時左副承旨李肇源假注書洪奭周記事官吳泰曾金履永以次進伏訖上曰今日蒸熱如此南中或有得雨之處耶肇源曰昨今間必有得雨之處矣命書傳敎曰承旨房仍又命書榻敎曰藥房提調許遞前望單子入之仍命退承史以次退出
정조 21년
行都承旨徐邁修坐行左承旨洪義榮坐行右承旨李集斗坐直左副承旨李肇源坐右副承旨李海愚坐同副承旨睦萬中坐直注書柳遠鳴仕一員未差假注書洪奭周仕直事變假注書未差
정조 21년
洪義榮啓曰行大司憲宋煥箕在外執義尹悌東掌令鄭最成韓永逵持平金光遇李明孚傳旨未下監察茶時之意敢啓傳曰知道
정조 21년
徐邁修啓曰來初一日輪對日次矣敢稟傳曰當次人受點後日次來待
정조 21년
李集斗啓曰事變假注書許鐫身病猝重勢難察任今姑改差何如傳曰允
정조 21년
傳于李集斗曰左承旨入侍
정조 21년
內醫院提調前望單子入之洪良浩落點
정조 21년
李肇源以禮曹言啓曰卽接永禧殿參奉光陵參奉懿陵參奉所報則今此焚香受香隔日而參奉今方入直令有闕受香無人云令未差之代竝令該曹口傳差出以爲受香之地何如傳曰允
정조 21년
吏曹口傳政事以李普源爲永禧殿令南羲老爲光陵令洪章輔爲懿陵令
정조 21년
丁巳閏六月二十七日卯時上御誠正閣諸承旨持公事入侍守令同爲入侍時行左承旨洪義榮行右承旨李集斗左副承旨李肇源右副承旨李海愚同副承旨睦萬中記事官柳遠鳴假注書洪奭周記事官吳泰曾金履永檢校待敎沈象奎李存秀沔川郡守朴趾源以次進伏訖命讀奏公事肇源讀奏禮房公事典醫監薦狀公事義榮讀奏刑房公事江原監司徐有防狀啓因刑曹關凡係殺獄不得不掘檢之事啓聞後擧行事集斗海愚萬中以無公事先退命書判付訖上曰此後則承旨讀奏公事書判付後卽爲先退義榮先退命守令進前趾源進奏職姓名上曰曾經幾處守令乎趾源曰經安義縣監矣上曰爾年幾何趾源曰六十一歲矣上曰久聞爾才華而未能一試矣爾之文體今果善變乎趾源曰伏承下敎惶恐不知所達矣上曰以若才華何必爲如是文體乎方有好材料欲令爾作一文字濟州漂海人李邦翼事蹟甚奇爾聞之乎趾源曰略聞其事矣上曰沔雖小邑此亦難治須善爲之仍命先退敎象奎曰嶺營營吏今當下送自內閣成送有旨于本道仍報嶺伯使之另加酬勞也象奎曰嶺吏五人各書一卷而其中所書不無優劣必欲入印則恐不可不使之均一問諸渠輩則亦以爲旣有料布久住無難云詩易二卷最爲善寫使該吏二人更寫三卷以爲鋟板之地似好矣上曰然則依此爲之其餘三吏則更寫詩易與不爲入梓之三卷別爲一帙裝䌙以置可也仍命退諸臣以次退出
정조 21년
丁巳閏六月二十七日午時上御重熙堂左承旨入侍時行左承旨洪義榮假注書洪奭周記事官吳泰曾金履永以次進伏訖上曰日熱如此大臣連得無恙乎義榮曰別無所損矣上曰朱子全書元本及鈔本當爲竝下兩翰林與入侍注書同爲考校而元本中靑點已謄者外紅點黃點處一竝謄出也仍命退承史以次退出
정조 21년
行都承旨徐邁修坐直行左承旨洪義榮坐行右承旨李集斗坐左副承旨李肇源坐直右副承旨李海愚坐同副承旨睦萬中坐注書柳遠鳴差祭一員未差假注書黃基天仕直洪奭周仕事變假注書金瑥仕
정조 21년
許鐫改差代以韓學周爲事變假注書
정조 21년
韓學周在外代以金瑥爲事變假注書
정조 21년
李集斗啓曰事變假注書金瑥時無職名令該曹依例付軍職冠帶常仕何如傳曰允
정조 21년
李集斗以兵曹言啓曰本曹佐郞鄭文始親病沈重屢日彌留之餘當暑添劇轉側須人扶將無人呈狀乞遞情理旣如此則不可强令察任改差何如傳曰允
정조 21년
有政吏批判書金載瓚進參判未差參議未差左副承旨李肇源進以李顯默爲副校理尹行直爲修撰朴載德爲吏曹佐郞李瑞朝爲兵曹佐郞南播秀爲北部令吳琰爲廣興奉事
정조 21년
有政兵批判書李祖源病參判姜彝正入直進參議金啓洛病參知姜忱病行右承旨李集斗進僉知三單李鎭恒沈禹相金就大副護軍柳副司直朴載淳李翊模洪秀晩副司果韓用鐸李貞運副司正金瑥竝單付
정조 21년
以全羅兵使申鴻周啓本順天防踏鎭漂到琉球國人發送事判付內啓下備邊司爲旀一番漂到事不善擧行監兵水營三處以邑鎭校吏推治互爲登聞殊欠事面年前統營亦有似此定式只於一處科罪自本司指一定式行會此後依此爲之俾除弊端爲良如敎
정조 21년
丁巳閏六月二十八日卯時上御誠正閣諸承旨持公事入侍時行都承旨徐邁修行左承旨洪義榮行右承旨李集斗左副承旨李肇源右副承旨李海愚同副承旨睦萬中假注書洪奭周記事官吳泰曾金履永檢校待敎李存秀以次進伏訖命讀奏公事集斗讀奏兵房公事北兵使鄭觀采狀啓森森坡萬戶成有基到防事義榮讀奏刑房公事全羅監司李得臣啓本罪人任希卨到配事上曰以五倫行實序文事當有下敎二直提學使之來待政院邁修曰長寧殿修改告由祭江華經歷例爲祝史而今方因下敎上來待令不得下去云矣上曰然則使之受香下去邁修肇源海愚萬中以無公事先退命書公事判付訖仍命退諸臣以次退出
정조 21년
丁巳閏六月二十八日辰時上御重熙堂左副承旨入侍時左副承旨李肇源假注書洪奭周記事官金景煥金珍恪二直提學李晩秀以次進伏訖上敎晩秀曰五倫行實序尙未完篇今番所作尙多疵病無乃求工太過之致耶起頭以五倫之敎始自唐虞爲說而以愼徽五典敬敷五敎等語鋪張說去似好矣又敎曰左傳與杜律間從便先印而開印日字從速爲之也上曰右承旨入侍賤臣承命出傳行右承旨李集斗進伏上曰聞承旨好作詩律云果然乎集斗曰近日在院偶作排律一篇而不能多作矣上曰近來年少多以陸放翁爲不足觀承旨則以爲如何集斗曰詩欲成家須熟味放翁近所謂學魏晉盛唐者皆反出放翁之下矣上曰承旨之子曾於童蒙時見之今年爲幾而其文何如集斗曰年今二十五歲而臣不能敎渠頗自能勤業矣仍命退諸臣以次退出
정조 21년
丁巳閏六月二十八日午時上御重熙堂右副承旨入侍時右副承旨李海愚假注書洪奭周記事官金景煥金珍恪以次進伏訖上敎賤臣曰爾其出去朱書謄役斯速爲之賤臣承命出仍命退承史以次退出
정조 21년
行都承旨徐邁修坐行左承旨洪義榮坐直右承旨李肇源坐左副承旨蔡弘遠未肅拜右副承旨李海愚坐同副承旨睦萬中坐直注書柳遠鳴差祭一員未差假注書黃基天仕洪奭周仕直事變假注書金瑥仕
정조 21년
藥房提調洪良浩副提調李集斗啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 21년
王大妃殿惠慶宮中宮殿口傳問安答曰知道
정조 21년
睦萬中以都摠府言啓曰今日入直內三廳武兼禁軍及軍兵等中日習射請出標信傳曰知道
정조 21년
李集斗啓曰備邊司郞廳來言今日賓廳日次而無時急稟定事不得來會云矣敢啓傳曰仍爲來會
정조 21년
傳于徐邁修曰禮房承旨馳詣宗廟景慕宮奉審摘奸以來
정조 21년
傳于洪義禁曰大臣備局堂上引見
정조 21년
藥房提調前望單子入之趙宗鉉落點
정조 21년
傳于李海愚曰當該堂上推考當該不察捧納承旨遞差
정조 21년
傳于李海愚曰承旨前望單子入之待下批牌招察任
정조 21년
傳于李肇源曰前承旨李集斗方有擧行之事令該曹口傳付軍職
정조 21년
兵曹口傳政事護軍李集斗
정조 21년
以大司諫李尙度司諫高宅謙獻納朴吉源正言趙台榮執義尹悌東掌令韓永逵持平金光遇李明孚牌不進罷職傳旨傳于洪義榮曰只推更爲牌招
정조 21년
以副校理李基讓牌不進罷職傳旨傳于徐邁修曰只推
정조 21년
以監軍單子傳于李肇源曰未肅拜人改差令該曹口傳差出
정조 21년
吏曹口傳政事以閔致載爲兵曹佐郞典牲提調李致中造紙提調徐邁修相換氷庫提調尹得孚惠民提調申耆相換
정조 21년
有政吏批判書金載瓚進參判參議未差右承旨李肇源進以朴鍾淳爲副修撰洪樂莘爲漢城判官尹毅東爲禁府都事閔鍾顯爲判義禁故敎官金信謙贈吏參例兼贈僕正金昌業贈吏議以上故參判金亮行兩代追贈
정조 21년
兵批判書李祖源參判姜彝正參議金啓洛病參知姜忱入直進同副承旨睦萬中進副司果崔寅燮
정조 21년
以禁府都事望單子傳于李肇源曰其時部官皆公罪同罪人當該部官外今日政擬入
정조 21년
吏批再政以尹鉉東爲濟用主簿尹商欽爲典設別提李顯祿爲瓦署別提禁府都事尹毅東童蒙敎官尹光時相換
정조 21년
以大司諫李尙度司諫高宅謙獻納朴吉源正言趙台榮執義尹悌東掌令韓永逵持平金光遇牌不進罷職傳旨傳于洪義榮曰只推
정조 21년
傳于李肇源曰左傳校正之役今旣告完印出明日當始役此是講筵及科試所用原任閣臣左右相摠裁而監印則監印閣臣李晩秀與儀軌監印抄啓文臣金近淳申絢曺錫中洪奭周監印編校文臣李書九成大中參校文臣尹光顔李翼晉李相璜丁若鏞外任外亦令分日仕進校印印出後下送兩南翻刻事分付
정조 21년
傳于睦萬中曰抄啓文臣課講待左傳畢印應講事曾有下敎而印役尙遠正月至七月朔以今下詩傳講義五百六十三條分排各朔條對限以來月而八月九月以朱書百選應講十月以後左傳其後史記英選陸奏約選又其後以未講經書應講事令內閣知悉
정조 21년
以全羅監司李得臣狀啓雨澤馳啓事傳于睦萬中曰近以嶺湖兩南霈然之渴望寢食靡甘際見湖南伯狀聞禱雨出齋之日甘雨伊始有浹洽之望豈勝萬幸其後所得與列邑均霑勿依常格使之隨卽狀聞而一念如灼嶺南倍甚於湖南湖南所得之雨澤嶺南亦然乎亦令拔例這這馳啓以紓宵旰憂勤之思事竝令廟堂三星火行會兩南伯處
정조 21년
以全羅監司李得臣狀啓淳昌郡守南麟耇差定參覈官而謂有身病連呈頉報關飭閱月仍不擧行不得已罷黜事傳于睦萬中曰淳昌郡守之代待開門口傳差出待下批一兩日內下送事分付該曹
정조 21년
睦萬中以戶曹言啓曰時御所內各司依定式發遣本曹正郞臣李周憲與兵曹參判臣姜彝正佐郞臣金熙周東所衛將臣沈禹相西所衛將臣申昕南所衛將臣金就大北所衛將臣李宗魯眼同看審後有頉處別單書入而修改則擇日擧行何如傳曰允
정조 21년
洪義榮以兵曹言啓曰各廳堂下武臣朔試射庚暑勿爲設行事曾有下敎矣今閏六月朔試射不得爲之之意敢啓傳曰知道
정조 21년
洪義榮以兵曹言啓曰宣傳官鄭學耕素患痰癖之症當暑添劇時月之內無望供職呈狀乞遞實病旣如此則勢難强令察任改差何如傳曰允
정조 21년
死罪臣金憙疏曰伏以今玆專對之任又何猥及於死罪之臣也臣於再昨年屛退之初未蒙嚴誅反縻是任伊時情踪尤極罔措敢以區區自來之私義略陳於請罪之章而幸賴天地父母曲垂體諒之恩以臣之不肖無狀獲免爲昧倫彝忘祖先之人臣至于今銘肺鏤骨感服無已而豈曾料纔及三載復有是命於千萬夢寐之外乎臣之向疏雖出血懇方陷大戾求死不得悸旣在心辭未盡意以致今者猶有遺照於日月之明此實臣之罪也臣自承此命驚惶慙恧無地自容而更申前說覶縷畢陳則屑越是懼泯默縮伏惟俟變通則分義不敢左右思量計無所出屢日徊徨轉益惶蹙今始冒萬死號籲伏乞聖明更加鑑諒亟遞臣所叨正使之任仍治臣前後瀆擾之罪以肅朝綱以安私分不勝幸甚臣無任云云答曰省疏具悉卿懇所請許副卿須安心愼攝俟間上來仍傳于睦萬中曰此批答令地方官傳諭
정조 21년
刑曹啓目粘連慶尙道昌寧縣殺獄罪人成應澤段此囚如或傅生則濫施法外之刑者將接跡而起嚴訊取服爲白乎旀咸陽郡殺獄罪人張水元段苟非鳥籠貞操自守則夫孰免威勢所壓哉與其受辱無寧自裁無告殘命斷送深泓而自盡者實是威逼所使也訊推輸款爲白乎旀玄風縣殺獄罪人官奴福連獄事段死者母郭女在傍見之則必當探知讎人而其在査體亦宜一問更令道臣具意見狀聞後稟處爲白乎旀東萊府殺獄罪人孫貞日段强劫自守之女戕殺滅口者貞日之遍衣血跡斷無他疑取服償命爲白乎旀昌寧縣殺獄罪人池萬奉段無告乞兒遽遭擲打於健男則獲延旬日亦云異矣邑牒道査屢皆停當依前訊推爲白乎旀淸道郡殺獄罪人孫德魯段新頒事目內婢夫向妻上典惡言絶悖而妻上典治罪邂逅致死者勿爲成獄招誘之罪比諸惡言尤所絶悖則實合商量上裁何如判付啓本道鋤後之旱涉旬跨朔至于今夏秋之交而未聞沛然之報夙宵憂勤食何甘而寢何安乎瞻昂雲漢之光一念如灼不以畿湖之頻霑或忽方寸之默禱是如乎雖非査啓正欲審理是置觀此諸度爰辭昌寧成應澤査案段判付中六條疑端蓋出於抑豪强究事理正風俗重人命嚴獄體之意而及夫道啓之上也傷處之緊歇詞證之矛盾告官之遲滯都將之請來皆有委折而兩推官之題辭刪節及三等之執杖威喝擧皆落空是遣卿等議讞中所致慮者又在於遐鄕習俗濫施法外之刑則朝家雖欲從輕傅生其勢末由所失者一鼎何足輕重莫嚴者一律若是干犯竊想施刑時擧措無異討捕營貌樣應澤之償殺適足爲生道殺人嚴飭道臣速捧遲晩招無敢如前漫漶以爲亟正常憲爲旀咸陽張水元査案段烈哉鳥籠節哉鳥籠古者溺水死之貞女留詩告訣曰是身危處是心安鳥籠有之矣施當律慰孤魂豈有貳辭特以奸則未成奸犯則非手犯乙仍于審克之意第又更査矣今觀道啓三月初十夜水元之扶曳鳥籠來授厥女也托之以將欲投水須善看護亦爲有置鳥籠之心焉如石逝將投水水元知之熟矣而猶且不思改過無難奪操則今此鳥籠之溺死何異水元之推納乎推官道臣逼殺過當之論未免失之太寬而卿等之所引大明律實合廷尉之當當初判下之起疑何可膠守乎嚴飭得情以爲洩幽冤爲旀玄風奴福連査案段大抵論理雖曰至重獄體亦自至嚴乃於父子兄弟娚妹同敺共犯之案不問情節之深淺事理之曲直只從爭死一邊輒使屈法兩活則一有殺死之獄犯者之若父若子若兄若弟若娚若妹必將曰我也非某也不勝其紛紜使死者抱冤獄情疑亂而將見倖門大開民俗日渝朝家敦俗之政豈亶使然哉況旀福連父子段子爲正犯父無自當之意父爲正犯子無自犯之招乃於更査互欲自代者不可以眞箇爭死論遽議從輕大乖法意是隱乃第於此有合商量者初檢則區別衰壯朔孫以子而爲正犯覆檢則區別首從福連以父而爲正犯道臣則主於正倫理而移定其子於正犯曹讞則主於嚴獄體而仍置其父於正犯然則福連爲正犯者再朔孫爲正犯者再設或從初檢與道啓而移定其子於正犯又或從覆檢與曹讞而仍置其父於正犯父子一身之間此換彼易何快之有乎苟使執定之痕損父敺子打之輕重緊歇明白著現則固不必拘此而所謂䐉破血出不知傷在誰手者乎初檢道啓覆檢曹讞俱是臆斷自非明見則有難措一的從是置初檢與道啓本縣本道之近也覆檢與曹讞他邑他司之遠也而這間事情次第透露則捨遠取近以子代父理差當而勢差順是如乎然則朔孫其將永爲正犯而脫不得乎按大典通編殺獄條曰其父被打傷重而其子敺其人致死者減死定配亦爲有置伊時福連之與福才相鬪也爲朔孫者目見六十老父被打於三十壯男而前顧後瞻袖手不救致令其父或傷或死則何以自立於天地之間是旀方其救之也福才堅執福連而不捨朔孫力抵福才而必解於斯之際敺之擠之勢所必至奚暇念及於渠身之罪抵何境而商量較計從容挽止乎然則其父之傷重與不傷重有不可論而設令不傷重與傷重等耳以此律之於通編法文朔孫雖爲正犯優可生出而上項許多商量許多疑晦都歸於雲消霧釋之中以情以法寧不明白剴切乎樵軍之盤覈郭女之更査到今便屬笆籬朔孫福連身乙特爲減死分日嚴訊後邊遠地同定配所同日發送一以正倫理一以嚴獄體屍親朴召史段旣曰僅具人形則但可刑推懲礪覺非知義而已本邑定屬係是法外分揀事分付爲旀東萊孫貞日査案段以朴女之凜凜烈烈而尙不使手刃之兇身肆諸市而慰其魂其可謂國有法乎檢驗之纔過罪人之出伏始也無影沒捉而落落難辨終焉符契湊合而節節不差金矢旣利鐵案且成可見天道孔昭一日之稽誅有足駭惋是去等六年之滯囚不成事理是如乎第於至慘毒之中不無至疑晦之端特下判付使之更査今此推官跋辭與道臣啓語視前較益詳密雖謂之盛水不漏可也而朝家之疑則固自如決獄之難有如是乎大抵當初事端起於貞日之欲奸朴女而朴女之家同在一城內外則貞日之於朴女平日之生心與否宜問而不問何也靑裳女人在前總角男人在後黃山吏金常福之招也先逢總角兒次逢靑裳女人醴泉人李癸丑之招也一則女在前而男在後一則男在前而女在後互相矛盾不之歸一何也同商人吳聖才朴仲元等招辭或曰同往同來或曰出往時貞日落後回還時貞日前進是如爲旀或曰衣袴血痕有所問答於當日兔峴路翌日突同家是如爲有置貞日行兇之疑若在落後時則進到崇禎里編魚時何不見血衣而始於兔峴路突同家酬酢是旀貞日行兇之疑若在前進時則當其負魚回路明知同伴在後而何暇奸人戕人於道傍是旀道傍橫屍萬目所覩魚商諸漢往來共由則曾無一人之目見納招者又是異事或者彼路此路𢞀有分界而亦不拈出打破何也雖以樵童之招言之相距一帿之間人之小大冠童優可辨別而後貌頭髮之長短幾許何以詳知八兩錢之帶在身邊異於重物之擔負則有物與否亦何以詳知是旀總角旣曰丁寧見之則女人之見不見又何不提問乎麻鞋之換着藁鞋執以爲貞日掩跡之贓而若欲掩跡換着其難則衣袴血痕何難於一番濯去而如前服之是旀刀柄之加木煙竹之銅項又以爲貞日物件之贓而常漢刀柄率用加木東萊煙竹例多銅項自非人所不有渠所獨有之物則殺死重獄以此爲訂得不太容易乎償命報冤雖不容少緩似此疑端一一辨破然後可使獄情無欠罪人無辭令道臣分付推官明着眼目期於毫分無疑後使之報來仍爲狀聞爲有矣兩推官俱是文武近列中出宰者其各銘心惕慮毋令向敏中折獄專美於古事一體知委爲旀昌寧池萬奉査案段判付起疑專在於傷處之捨脊肋之至要取膝脚之差歇而推官跋辭引日字而驗之將法文而證之語非懸空事皆擧實而道啓曹讞皆曰難赦則檢狀論列之一段疎漏不足爲傅輕之端使之依前訊推爲旀淸道孫德魯査案段人情之所似然事勢之容或然月前判付已開德魯生出之路而或慮有畢竟致死之別般根因贖奴支屬之或欠分明特命更査矣道啓之來益知其所不知到今公正之憤居先殺越之變在後向來楊州鄭涑杖殺奉艾之獄所羞惡者在親戚所招引者在村婆而猶且遍詢大臣及獄官畢竟從輕而傅生以示媒合者類深惡痛憎之意今此德魯段門戶玷辱子婦之至親切也駔儈招誘廊底之舊奴屬也而挾左道托沙尼又是奉艾之所無則德魯之限死逞忿人情之常此而取服如法償命則反非所以懲遐俗正名分斷當卽地白放以杜後弊且況卿等所引新頒事目內人家率接之婢夫向妻上典發惡絶悖而妻上典治罪邂逅致死者勿爲成獄云者亦可謂此獄之的據第明知其掩諱不得則只當有告官嚴繩是去乙忽不思難計不慮後妄試法外之刑以致苦主藉口白放則不可令道臣分付推官嚴刑放送爲旀爲本道憫旱不憚當暑酬應有此十行敷諭此外獄案無論未完決已完決已錄啓未錄啓及又其外或有䵝昧莫暴之幽獄冤狀別般探察可以自斷者劃卽自斷處置可以狀聞者亦須狀聞稟裁以伸菀導和爲心事分付道伯仍令道伯將此意遍飭諸倅各各如是爲心道臣以朝家之心爲心守令以道臣之心爲心心之所存必有所濟其敢怠諸俾更勉旃之意三懸鈴行會爲良如敎
정조 21년
丁巳閏六月二十九日午時上御重熙堂都承旨左承旨左副承旨入侍時行都承旨徐邁修行左承旨洪義榮左副承旨李肇源假注書洪奭周記事官金景煥金珍恪以次進伏訖上曰前濟州牧使入侍出榻敎景煥承命出與前濟州牧使柳師模偕入進伏上曰耽羅年事今年何如師模曰兩麥旣善成各穀亦可期登熟矣上曰乙卯年年事果何如而捐瘠爲幾許耶師模曰可謂慘歉而損瘠夥然在耽羅一方便一殺運矣上曰損瘠之如是夥然皆是饑饉之所致乎師模曰饑病相仍以致如此矣上曰何時發程而幾日渡海師模曰初旬前發程而一二日內渡海矣上曰速矣海道幾里而如得風便則亦多一日而渡者乎師模曰水路納爲九千餘里而風和之時則雖一日亦可利涉若値風高則易致失路終難順泊矣上曰曾經承旨乎師模曰未經矣命師模先退義榮曰諸道査啓之過時不爲擧行處該房察推事曾有下敎矣全羅道順天金召史査啓五月行關而今已過限尙不修啓事甚未安該道道臣推考警責何如上曰依爲之道伯除拜雖屬耳出自司寇宜其無難而若是遲滯者未知其委折令該曹査問草記可也出擧條命書榻敎曰左傳印出件數則壯紙三十件白紙四十件印進事分付戶曹仍命退承史以次退出
정조 21년
行都承旨趙鎮寬牌不進行左承旨洪義榮坐行右承旨申耆坐直左副承旨李肇源坐直右副承旨李海愚坐同副承旨睦萬中坐注書柳遠鳴差祭一員未差假注書黃基天仕洪奭周仕直事變假注書金瑥仕
정조 21년
李肇源啓曰新除授承旨蔡弘遠方在罷散中何以爲之敢稟傳曰敍用
정조 21년
傳于徐邁修曰禮房承旨入侍
정조 21년
傳于李肇源曰吏房承旨入侍
정조 21년
吏曹口傳政事以李周憲爲淳昌郡守
정조 21년
兵曹口傳政事副護軍李翼晉
정조 21년
內閣直提學李晩秀啓曰抄啓文臣今七月朔親試以何日擧行乎敢稟傳曰久休矣設選以後初有然處暑姑未過待題下使之在家製進
정조 21년
正言李寅采啓曰臣平日言議不足有無於朝著自來情勢實難昌據於臺閣而頃承引避之批曲開進身之路臣誠惶隕感泣靡所措躬豈敢更懷逡巡之計荐犯違慢之誅哉第伏念有言責者不得其言則去古之道也臣雖無似忝叨言責伏見世道壞敗而邪說橫流人心陷溺而浮言胥動目下大義理莫急於尊聖德明聖志距邪說息浮言而獨奈朝論橫潰國言紛紜元老任明張之責而媢嫉者目之以架鑿多士奮沫飮之請而背馳者譏之以謟諛必欲熒惑群聽眩亂國是使幾明之大義反晦已立之人紀將墜原其始則雖由搢紳相軋之習究其歸則必貽宗祊無窮之憂臣於此不勝憤惋痛疾之心竊附有懷無隱之義適於辭疏之末敢以嚴辨淑慝明示好惡爲請矣不料喉司諉以涉禁半日相持終不捧入不得已至於侵斥承宣而竟未登徹官以諫爲名而陳章見阻則其爲曠言職而壞臺體非但不得其言者比也故逐日尋單蹙伏俟勘不敢更爲揚揚入臺之計矣昨日賓對有命例當隨參而旣不敢以行公自居故亦不得抗顔冒進至有承宣請推之擧古例由臣而壞飭敎由臣而廢臣滿心惶恧無地自容因仍蹲冒非所可論昨者只聞請推未見擧條召命之下去就爲急故只得循例違牌而退今始來避所失尤大以此情踪其何敢一刻晏然於臺次乎請命遞斥臣職答曰勿辭亦勿退待
정조 21년
洪義榮啓曰正言李寅采避嫌啓辭承批之後不爲傳啓直爲出去事甚未安推考警責何如傳曰允
정조 21년
申耆啓曰行大司憲宋煥箕在外執義尹悌東掌令韓永逵持平金光遇牌招啓辭未下掌令鄭㝡成傳旨未下持平李明孚呈辭監察茶時之意敢啓傳曰知道
정조 21년
傳于李肇源曰近來謬習雖皆無難擺脫格例而新進小官亦焉敢乃爾乎翰林之特差祭官者名以齋宿皆以兼春秋代直出去豈有如許道理乎若有差祭之命則得暇在家者猶可入來省記在禁直者出齋他司不但事面之駭然承宣其可捧入省記乎雖似微事所關朝體當該承旨遞差上下番翰林使之更卽省記而事過後禁推
정조 21년
傳于李肇源曰承旨前望單子入之待下批牌招推移入直
정조 21년
承旨前望單子入之趙鎮寬申耆落點
정조 21년
李肇源以禮曹言啓曰太廟展謁每以春秋定式取稟矣今秋展謁吉日以何間推擇乎敢稟傳曰生涼後更稟可也
정조 21년
李肇源以禮曹言啓曰景慕宮展謁每以孟春孟秋定式取稟矣今秋展謁吉日以何間推擇乎敢稟傳曰太廟秋展謁後更稟可也
정조 21년
申耆以兵曹言啓曰五衛將具綜素患痰癖之症當暑添處時月之內無望供職呈狀乞遞實病旣如此則宿衛輪番之任不可久曠改差何如傳曰允
정조 21년
申耆以壯勇營言啓曰來九月當本營右司屬京畿四番右哨高陽軍兵來八月三十日京中逢點依節目準二朔立番之意本道監司處預爲知委何如傳曰允
정조 21년
持平李明孚疏曰伏以臣爲人譾劣稟性愚昧見事未達時措發言無所適當頃日一疏自犯妄率之科及承批旨不惟不加之罪恕之以生疎勉之以勿辭丁寧諄複開誨備至臣感激隕越歷日靡措又於日昨賓對有命召牌儼臨臣非但義分之是懼竊願耿光之一瞻隨詣閶闔追登筵席咫尺賜顔天語溫諄詢諮所懷聖意懇惻不知糞土賤品何以得此於聖明第臣識旣空疎遽値嚴畏之地姿又拙訥且當倉猝之際心神惶怯意想索漠竟不能一言仰副開導之至意其辜恩之罪溺職之失固合重誅若又因仍含默不思所以一分報效之道則臣罪尤當如何玆將平日所慨惋者仰瀆崇聽伏惟聖明裁處焉竊伏念人臣事上之道莫貴乎誠實無僞由誠實以往則爲公爲正爲忠而治道之所自出也反誠實以往則爲私爲邪爲奸而亂本之所由生也苟捨此一誠字則將何所藉手事君乎惟我殿下一自御極以後凡於政令施措之間法天地之無私若日月之有臨作成之化有鳶魚之象董率之治尙風草之德宜其庶明勵翼百度惟貞而奈之何十數年來朝著之間誠愨掃地詐僞成風甚至於不畏君綱專事趨附之計都喪公心恣行欺蔽之術習而爲常轉輾沈痼者亦已極矣顧今聖化冞彰而舊染難期自新天鑑孔昭而眞贓猶未盡綻旣無好惡之明示那免紀綱之益頹乎臣請以一事證之平安道平壤碧只島卽世祖朝敵愾功臣延福君張末孫賜牌地也磨崖而刻其名立碑而表其地不趐昭然明白而環一島四十里依舊自在之狀在今日千萬人所共的覩者也伊來末孫之後流落零替轉成抛棄謾作島民之私物者久矣迺於年前適因末孫後裔持御券納公之事至有從本道行査之擧爲其道臣者政須誠心奉行從實査聞乃爲當然而反以滄桑變幻無所依據之說肆然誣罔於回啓之中又復鑿崖之刻而沈碑於水以滅其憑信之跡使朝家恤勳裔之德意竟不得下究承流宣化之責固如是耶無端飾詐甘自歸於罔上之科者實非常情之所可度者也臣竊聞受賂指囑自有其人有口皆言不勝喧藉此非臣目擊今姑不素言而惟彼一片碧只島宛在水中央地漏王府之版圖稅歸奸猾之私橐者的實無疑則渠雖百喙烏得辭欺罔之律乎衆目所視白晝難掩之事若是其無難爲之推是心以行何事不爲噫高天可欺厚地無言而華屋增潤金貂自如其利則萬口同涎其罪則一毛無損法紀之解弛至此之極其可曰國有刑政乎若此不已則爲奸者無所懲畏趨利者轉相慕效其將陷一世於奸僞之俗而萬事不誠百爲無實必使我殿下淸明之治終爲一欺字所壞了臣竊痛惋繼以憂懼也此豈可以歲月之稍久仍而掩置臣謂當該道臣捧現告亟施屛裔之典以爲爲人臣欺君者之戒斷不可已也臣無任云云答曰省疏具悉當該道臣事風傳何可盡信不允爾其勿辭察職
정조 21년
丁巳七月初一日卯時上御重熙堂禮房承旨吏房承旨入侍時行都承旨徐邁修左副承旨李肇源假注書洪奭周記事官吳泰曾金履永以次進伏訖上曰大享前一日禮房承旨入侍則持入祭報府乃古例也此後申飭仍命取入祭報府賤臣承命出持入命書傳敎曰日熱如此明日大享諸執事中年多及或有實病者以年少無故之人更爲塡差其中執禮大祝閣臣及時任玉堂翰注通融塡差事分付又命書榻敎曰新除授吏曹參判待下批牌招報府修正上曰申龜朝罪目尙爲書揭政院云然乎肇源曰果然矣其罪目則以名以言事貽羞臺閣爲敎而大書特揭於六仙樓壁上本事旣已久遠而在龜朝實爲難安之情勢故臣嘗欲一稟而未果矣上曰然則勿爲揭壁可也敎邁修曰亞銓前望以承旨點下祭報府斯速修入仍命退承史以次退出
정조 21년
丁巳七月初一日辰時上御重熙堂右承旨左副承旨入侍時右承旨李肇源左副承旨蔡弘遠假注書洪奭周記事官金景煥記注官金良倜以次進伏訖上曰祭報府已盡修正乎肇源曰今方修正而實病有無未能遍知故方欲詳問于各處矣命書榻敎曰前承旨李翼晉敍用時無職名令該曹口傳付軍職使之入來監印命書持平李明孚疏批訖上曰昨見李明孚似頗質實故特加假借矣今見其疏可謂駭然此是年久之地不知幾易其主況且臺臣之干預於田畓訴訟者寧有如許貽羞之事至於道臣之請以屛裔亦豈成說此等疏喉院何以捧入肇源曰疏語駭然誠可謂貽羞臺閣而旣名以臺疏且有請勘之語不得不捧入矣上敎弘遠曰日熱如此大臣近果何如耶弘遠曰別無大段所損矣仍命退承史以次退出
정조 21년
行都承旨洪明浩齋宿行左承旨李書九齋宿行右承旨申耆奉命進去左副承旨南公轍齋宿右副承旨李肇源奉命進去同副承旨李海愚齋直注書柳遠鳴差祭一員未差假注書黃基天齋宿洪奭周齋直事變假注書金瑥仕
정조 21년
傳于申耆曰如今極熱大享將受香獻官諸執事欲令齋沐駿奔則自予豈可便逸乎今日大享傳香當親爲之仍爲祗迎香祝以此該房知悉處所仁政殿月臺爲之侍衛只以入直擧行事分付
정조 21년
申耆啓曰今日乃是處暑自明日視事當爲取稟而老炎猶甚新涼未生姑觀日候更稟之意敢啓傳曰知道
정조 21년
李海愚啓曰行大司憲宋煥箕在外執義尹悌東掌令韓永逵持平金光遇牌招啓辭未下掌令鄭㝡成傳旨未下持平李明孚呈辭監察茶時之意敢啓傳曰知道
정조 21년
傳于李肇源曰承旨房乃左承旨爲禮房
정조 21년
申耆啓曰左承旨爲禮房事命下矣今日親傳香時當爲擧行左承旨洪義榮今日不爲仕進所當牌招而拘於廳規不得請牌何以爲之敢稟傳曰許遞前望單子入之待下批牌招
정조 21년
傳于李肇源曰出宮門路協陽門爲之
정조 21년
傳于李肇源曰承旨前望單子入之待下批牌招察任
정조 21년
傳于申耆曰禮房承旨馳詣宗廟永寧殿奉審摘奸以來
정조 21년
傳于洪明浩曰違牌承旨許遞前望單子之待下批牌招察任
정조 21년
宗廟提調前望單子入之閔鍾顯落點
정조 21년
申耆啓曰臣承命馳詣宗廟樽所奉審則無頉祭物祭器祭井看審則精潔諸執事進排官摘奸則無頉而臣則仍留待將事後復命之意敢啓傳曰知道
정조 21년
吏曹口傳政事以韓晩裕爲兵曹條判以李文會爲兵曹參議以尹致性爲兵曹參知
정조 21년
李肇源以兵曹言啓曰依下敎侍衛禁軍及武藝別監內吹兼內吹近仗軍士等處蜜水解渴之意敢啓傳曰知道
정조 21년
李肇源以訓鍊都監言啓曰依下敎梜輦軍等處蜜水解渴之意敢啓傳曰知道
정조 21년
丁巳七月初二日卯時上詣仁政殿親傳香仍詣摛文院齋宿入侍時行都承旨洪明浩行左承旨申耆左副承旨李肇源右副承旨李海愚同副承旨睦萬中假注書黃基天洪奭周記事官金景煥記注官金良倜內閣提學鄭民始以次侍立上具翼善冠衮龍袍乘輿出協陽門命書駕前下敎曰違牌承旨許遞前望單子入之待下批牌招駕出肅章門入仁政門詣仁政殿月臺降輿陞座命書榻敎曰今日親傳香後出齋摛文院待禮成還內該房知悉仍詣版位親傳宗廟永寧殿香祝訖上降自東階詣祗迎位祗迎香祝訖上曰諸執事班次甚不整齊押班監察何去而若此乎仍命書榻敎曰當該押班監察事過後拿處耆曰今夜大享時本署都提調與提調當分詣擧行而都提擧洪樂性以身病不得擧行提調李致中當詣前殿而永寧殿則無進詣擧行之人何以爲之乎上曰當遣承宣檢察而提調亦篤老提調李致中許遞前望單子入之待下批使之進去可也出擧條上曰禮房承旨馳詣享所奉審而行祭時節次一一看檢待修掃後入來而承旨旣兼永庫提調照氷等節一體看審也耆承命出肇源曰仁政殿正路階級層石多有傾圮處固當趁卽修改況又是傳香正路則尤不容少緩而該曹之尙不看審任其頹仄者事極可駭當該兵曹堂郞所當重勘而本院請推之外無他可施之罰何以爲之乎上曰近日入直當該堂上竝罷職郞廳拿處可也出擧條仍乘輿出仁政門命書駕前下敎曰新除授都承旨先入侍後謝恩肇源曰祭監監察先詣享所看檢祭品故未及待令云矣上曰雖非親傳香之時監察猶當入來押班況親傳香乎祭監下吏招問委折也仍出進善門入內閣大門至摛文院降輿陞座上曰禮曹判書入侍出榻敎禮曹判書閔鍾顯進伏上曰宗廟提擧旣以卿落點卿其進去奉審而日熱如此祭享凡節各別致愼而每當行祀之時樂節太速自迎神九成以下不無漏却節次之慮今番則另加申飭樂院提擧旣進去樂工輩使之澡濯衣服亦令精潔也仍命書榻敎曰宗廟提調入侍掌樂提調一員進詣享所佾舞工人等各別嚴飭澡濯鍾顯承命退命海愚民始入侍民始曰觸熱勞動聖體若何上曰以予憚暑之故當暑軫念倍加常時享官之老病者亦皆許免矣時御之所蒸鬱殊甚而此處則頗覺爽涼矣民始曰闕內各司中居處之爽豁者當以內閣爲最矣民始曰本營設置初假衛將一窠依禁御兩營例屬之本營諸將校以爲輪差之地矣間因久不檢擬未免渠輩之抑鬱此後則依前規輪回差擬之意出擧條申飭該曹何如上曰依爲之出擧條命權退命明浩肇源與兵曹判書李祖源入侍敎曰今番大政當於旬間爲之關西褒貶須趁其前封發事自卿曹斯速行關也祖源曰每都政新資營將五窠中二窠例以守令及虞候差出而今番則守令時無準朔之人代以時帶京職中已經三品者備擬何如上曰依爲之出擧條祖源曰吏批相換守令朔數勿爲通計前仕依初拜例施行事已爲定式矣兵批外職亦有相換處似當依此擧行故敢此仰達矣上曰依爲之出擧條祖源曰本曹堂上俱入罷職現告中今日齋宿侍衛無以備員未差之代令該曹口傳差出待下批牌招以爲侍衛之地何如上曰依爲之出擧條上曰今番都政初仕窠爲幾祖源曰雖有十窠而久勤取材應例入仕者亦爲滿十矣上曰邊將有幾窠祖源曰有僉使八窠別將四窠萬戶十七窠權管一窠而各營久勤之遷轉者例多紛爭之弊故臣欲以營門次第分排窠闕之高下使渠輩以次自執則必無後言矣上曰此便係述者之能惟在措置之如何矣卿於曹務今漸加熟乎祖源曰雖未免生疎而武弁中亦多屢見之人顔貌旣熟故頗勝於初頭矣上曰近來政注率多不合意處卿須着念善爲之至於生疎之病固亦不妨矣祖源曰臣惟當盡心爲之而惟恐不能仰副矣上曰卿子年幾而今方應擧否祖源曰三十九歲而已爲小科亦頗讀書而大科工夫則生疎矣上敎明浩曰李明孚疏中當該道臣是承旨之兄云承旨知之乎明浩曰果然矣臣於昨日得見其疏不覺心驚曾在壬子年間臣兄爲關西道伯時因其子孫之呈狀及宮差之齎關詳細査實則只有康熙以後文書前後訴訟積成券軸而其田地之屬諸土民屢易其主者已不知其幾許年故以此意狀聞至有呈訴者聚會民人決杖充軍之處分矣上曰非但自朝家已決之事田地折受等語是豈可騰諸臺疏者乎其下語擬律因此微事而直欲驅人於罔測之科者又豈成說乎如許輩皆爲臺諫其爲言地之羞當如何哉從當取考日省錄草本而更有下敎矣命明浩先退仍命書傳敎曰昨見臺臣李明孚疏語名以言事雖賜例批本事則尙有依俙記得今日取見日省錄所載者年前平壤碧只島折受事因宮房陳告手本其時宮差及陳告者或嚴刑遠配或決杖充軍仍以更以此島事登聞者直爲刑配有所措辭判下則事關此島義不敢登聞且臺臣雖許風聞似此之事何可如彼論列不嫌其瑣屑乎不可以鄕曲生疎仍而無論持平李明孚特解其職仍敎曰非爲其人也以其臺職之故罪名止於特解措語務極渾厚此所謂賜絹之愧甚於刑杖而今人則不知爲愧將自以爲眞無罪矣又命書榻敎曰壯勇營草記還給當該餉色提調推考祖源曰關西行關不可遲滯臣請先退肇源曰筵體至嚴而兵曹判書李祖源命退之前徑先告退事體所在萬萬未安推考何如上曰置之此重臣之如是疎闊反不害爲長處仍爲先退也祖源先退命行左承旨李書九入侍敎曰向來處義何其過也予於承旨豈以不是底事導之而處義之如是無據可謂求其說而不得此雖小事戒在矯俗予以惜其人之意亦不索言而此無乃多心之爲病而然乎書九曰莫非臣愚迷妄錯不能周思之致也聖敎之下惶愧不知所達矣上曰左傳印出者數張先爲入覽則經文字劃太欠敦實不合刊行印役姑停續綱目大字似勝此本試印一過觀其好否而春坊所在古本綱目字樣極好嶺南諸處亦必有好本須搜得此本以爲集字鋟刻之道好矣仍命書九退詣鑄字所命左副承旨南公轍與一提學鄭民始二提學沈煥之檢校直閣金祖淳檢校待敎徐有榘入侍敎煥之曰向來卿之疏語過矣予意雖在矯俗而卿何必若是自引也煥之曰欲自暴本心不得不然矣上曰湖南則卄五卄七連爲得雨而嶺南雨澤之報漠然無聞無乃道遠而未及上來耶若得均霑則誠爲多幸矣民始曰臣亦近聞嶺邑之報去月內如未得雨則誠極可悶矣上曰右副承旨卽爲馳詣宗廟行禮時看審諸節也肇源承命出仍命退諸臣以次權退
정조 21년
行都承旨洪明浩緣故出行左承旨李書九坐行右承旨申耆坐左副承旨南公轍緣故出右副承旨李肇源坐直同副承旨李海愚坐直注書柳遠鳴病一員未差假注書黃基天仕洪奭周仕直事變假注書未差
정조 21년
李海愚啓曰行大司憲宋煥箕在外執義尹悌東掌令韓永逵持平金光遇牌招啓辭未下掌令鄭㝡成傳旨未下持平一員未差監察茶時之意敢啓傳曰知道
정조 21년
傳于洪明浩曰守令入侍
정조 21년
洪明浩啓曰事變假注書金瑥身病猝重勢難察任今姑改差何如傳曰允
정조 21년
申耆以弘文館言啓曰新除授副校理李顯默副修撰朴鍾淳竝卽牌招察任何如傳曰允
정조 21년
以副校理李顯默副修撰朴鍾淳牌不進罷職傳旨傳于申耆曰只推
정조 21년
禁府照目藝文館檢閱吳泰曾金履永等矣近來謬習雖皆無難擺脫格例而新進小官亦爲敢乃爾乎翰林之特差祭官者名以齋宿皆以兼春秋代直出去豈有如許道理乎若有差祭之命則得暇在家者猶可入來省記在禁直者出齋他司不但事面之駭然承宣其可捧入省記乎雖似微事所關朝體推考罪各杖八十收贖奪告身三等竝只私罪奉敎所供極爲矇矓兺不喩焉敢飾辭有若自明者駭然莫甚是旀受香以後以至將事之時其所恪慬倍於他人是隱喩供辭勿施待後坐起捧口招以聞爲有矣吳泰曾則爰辭之以昧例自首比之金履永容有可恕所照律良中公罪勘放而功減一等爲良如敎
정조 21년
禁府啓目兵曹佐郞金熙周金裕己前正郞鄭晩錫前佐郞鄭文始洪時濟夫宗仁等原情云云鄭晩錫洪時濟段傳旨內辭緣泛稱遲晩所當請刑是白乎矣曾經侍從勿爲請刑載在大典通編議處爲白乎旀金熙周金裕己鄭文始夫宗仁等段傳旨內辭緣泛稱遲晩竝只刑推得情何如判付啓竝只區別功議公罪勘放後草記爲良如敎
정조 21년
禁府啓目押班監察成光默原情云云傳旨內辭緣泛稱遲晩刑推得情何如判付啓先期看品押班於受香事理卽然是去乙近來百事占便成習凡係應行之節怠忽如許竝與親傳之時而不爲待令者萬萬駭然非渠故犯特爲分揀放送此後段一遵法式莫敢違越事嚴飭司憲府爲良如敎
정조 21년
李海愚以義禁府言啓曰時囚罪人吳泰曾杖八十收贖奪告身三等照律公事判付內爰辭之以昧例自首比之金履永容有可恕所照律公罪勘放而功減一等事命下矣吳泰曾功減一等杖七十以公罪收贖放送之意敢啓傳曰知道
정조 21년
李海愚以義禁府言啓曰時囚罪人金熙周金裕己鄭晩錫鄭文始洪時濟夫宗仁等原情公事判付內竝區別功議公罪勘放後草記事命下矣金熙周金裕己鄭晩錫鄭文始洪時濟夫宗仁等傳旨內仁政殿正路階級層石多有傾圮處固當趁卽修改況又是傳香正路則尤不容少緩而該曹之尙不看審任其頹仄者事極可駭竝拿處罪取考律文則大明律制書有違條有曰凡奉制書有所施行而違者杖一百矣金熙周金裕己鄭晩錫鄭文始洪時濟夫宗仁等各杖一百收贖而金熙周十四代祖用超開國功臣云鄭晩錫八代祖鐸敵愾功臣云鄭文始祖光殷揚武原從功臣云竝功減一等各杖九十以公罪收贖金裕己洪時濟夫宗仁等無功議云各杖一百以公罪收贖竝放送之意敢啓傳曰知道
정조 21년
上護軍洪良浩疏曰伏以臣病伏床玆越時經年與鬼爲隣萬事灰心不意日前我聖上特垂收簪之眷乃授嘗藥之任自顧筋力實無趨走之望而感激恩顧不敢偃處擔曳病軀强造候班仍伏承藥院入侍之命扶伏登筵獲近耿光仰伸起居之禮隔年逖違之餘此心已無可言賤疾加減至蒙下詢特推體諒之恩卽下鞶褫之命退伏私次闔門感頌忽伏見憲臣李明孚疏本以關西碧只島査啓事論斥道臣謂不從實陳聞致使朝家恤勳裔之德意不得下究至謂之受人指囑直驅之飾詐罔上遣辭危險聲罪狼藉其時道臣卽臣也人臣之罪莫大於欺蔽臣以白首垂死之喘遭此罔測之誣驚憤震掉無以自措何幸天鑑孔昭無微不燭本事顚末洞悉無餘十行絲綸曲加昭晣至下臺臣處分之敎雖使臣自明無以加此欺蔽罔上之罪自歸淸脫無狀賤臣何以得此於君父也瞻天拜稽有淚盈襟其時事實旣蒙俯察更何敢煩陳而行査梗槪不得不略暴焉臣於壬子夏待罪箕營時以碧只島打量事宮差與張姓人持戶曹關文下來先有行査之命故卽爲發關該府摘奸地形招問島民取考前後文案則事在正德年間去今三百餘年而忽自康熙年間以至今六七年前直孫與外孫符同牟利之輩上言或呈狀前後二十餘次輒皆見屈列聖朝處分至爲嚴截屢命刑配故臣據實陳聞以俟處分矣伏承判付若曰王牌田結見失於島民而來囑該宮願賣其土云者推以事理語不成說此所以起疑而行査者也觀此狀辭果不出所料比所料尤孟浪此邊浦落彼邊泥生形止難辨則何異於六里靑山乎自康熙甲申奸民輩迭相起訟者二十餘度屢次上徹輒歸落訟竟有起訟人刑配之判下則焉敢又爲此攘奪蠶食之計乎且況故玉堂洪重一疏語亦及此島事聖批許可近來民習雖曰不良敢以已經處分之事如是干囑乎仍命宮監與陳告人充軍或刑配下敎至嚴故臣登卽擧行馳聞自此島民安堵感祝聖恩如獲更生不料今日有以此事爲言誠是常情之外列聖朝處分嚴正前後之文案昭載誰敢容私意而低仰於其間乎藉曰行賂圖囑屢屈之張氏則猶或可也常勝之島民寧有賂囑之理乎此不足多辯至於鑿崖沈碑等說屢百年相訟之案初無一言槪及今忽斷斷於臺章者何也臺臣苟以臣爲囑而誤決則何不直請更査決給張氏也是又臣所未曉者也惟其白地搆捏必欲甘心臣雖老廢其何以堪欲自鳴則天日之照已無所遺欲含忍則汚衊之目寧欲無吪所自悼者臣之立朝四十餘年粗勉事君無隱之義而人之爲言匪夷所思言行苟有素孚則豈至於是乎惟宜杜門息影避遠駴機而已玆敢瀝血哀籲於閔覆之天伏乞俯賜哀憐卽命斥退嚴賜重勘以謝人言以靖私義千萬幸甚臣無任云云答曰省疏具悉人言不啻落空大抵年前判下處分訟理之外卽有先朝許可於故玉堂洪重一上疏也卿其勿辭行公
정조 21년
丁巳七月初三日卯時上御摛文院還內入侍時行都承旨洪明浩行左承旨李書九左副承旨南公轍同副承旨李海愚假注書黃基天洪奭周記事官金景煥記注官金良倜內閣提學鄭民始檢校直閣金祖淳檢校待敎徐有榘以次侍立上具翼善冠衮龍袍乘輿敎曰永春縣監金壽祖入侍壽祖進前奏職姓名上曰此是路次只欲一見其面當於辭朝日更爲召接今姑先退壽祖退出上入萬寧門還內諸臣以次退出
정조 21년
行都承旨趙鎭寬坐行左承旨李鎭復坐直行右承旨李書九坐行左副承旨申耆坐右副承旨李肇源坐同副承旨李海愚坐直注書柳遠鳴病一員未差假注書黃基天仕洪奭周仕直事變假注書未差
정조 21년
李海愚啓曰合辭方張之時兩司無詣臺之員事甚未安除在外傳旨未下外呈告人員竝卽牌招何如傳曰允
정조 21년
李鎭復啓曰左副承旨南公轍今日不爲仕進卽爲牌招何如傳曰允
정조 21년
傳于申耆曰下直閫帥守令留待
정조 21년
備忘記黃海水使申大偀下直長弓一張長箭一部片箭一部筒兒一箇賜給
정조 21년
以左副承旨南公轍牌不進罷職傳旨傳于李海愚曰今聞承宣言旣云有實病許遞前望單子入之待下批一體牌招
정조 21년
承旨前望單子入之趙鎭寬李鎭復落點
정조 21년
金瑥改差以白致樂爲事變假注書
정조 21년
趙鎭寬以吏曹言啓曰新除授淳昌郡守李周憲呈狀內矣身偏母年踰七十老病沈重居常凜綴之中重傷於近來酷暑食飮全却藥餌罔效一兩日內辭朝有命而半千里外遠赴無望入啓遞改云其親病旣如是沈篤則有難强令赴任改差何如傳曰允
정조 21년
有政吏批判書金載瓚進參判徐邁修進參議未差行都承旨趙鎭寬進以申溆爲持平李趾馨爲軍資判官朴性圭爲漢城主簿徐有榘爲淳昌郡守故學生宋寅相贈吏判例兼故學生宋混源贈吏參例兼故縣監宋殷錫贈吏議行大司憲宋煥箕三代禁府都事尹光時司饔奉事李集玉相換
정조 21년
兵批判書李祖源進參判韓晩裕參議李文會病參知尹致性入直進右副承旨李肇源進以金翊休爲副摠管沈鑏爲宣傳宮李海容爲五衛將申大觀爲廣州中軍韓興國爲甕津別將護軍洪明浩洪義榮副護軍蔡弘遠南公轍金祖淳副司果安廷鐸趙厚鎭僉知鄭學耕中嶺別將金鎭九以上竝單付
정조 21년
禁府啓目向前金履永亦口招云云傳旨問目內辭緣泛稱遲晩所當請刑是白乎矣時任史官勿爲請刑載在大典通編且有捧口招以聞之命上裁何如判付啓初供游辭旣萬萬可駭則又焉敢以無知妄作等說弄舌於置對之下乎至於駿奔恪勤之倍於他人與否又不直陳以此供辭豈可捧入卿等推考更爲捧供啓聞
정조 21년
傳于李海愚曰口招之無敢以文字王府法例卽然況飭敎不啻屢次則時囚金履永之供此果口招乎該堂雖已問備執筆都事所爲亦可惡問名拿問一體捧口招俾尊王府格例此後更加嚴飭
정조 21년
禮曹單子前參判金魯永今七月初四日卒逝云弔祭致賻依法例擧行何如判付啓依所啓施行爲旀月城之家金魯成先逝此宰臣又逝況持縗之中乎爲之傷惻致賻加數輸送而致祭葬前擧行爲良如敎
정조 21년
李肇源以兵曹言啓曰今七月初一日宗廟大門入直訓鍊院主簿白宗海莫重大祭淸齋之時守僕輩不敬之事身爲門將不能檢飭之狀萬萬駭然爲先汰去令該府拿問處之何如傳曰決棍懲勵可也